b'\n_START_ARTICLE_\nJoaqu\xc3\xadn Pasos\n_START_SECTION_\nZgodnje obdobje\n_START_PARAGRAPH_\n\xc5\xa0tudiral je na univerzi Universidad Centroamericana. Med svojim najstni\xc5\xa1kim obdobjem in za\xc4\x8detki odraslosti je veljal za \xc4\x8dude\xc5\xbenega otroka knji\xc5\xbeevnosti. \xc5\xbde pri starosti 14 let je za\xc4\x8del z neumornim pisanjem, s \xc4\x8dimer je pri\xc4\x8del svoje prvo ustvarjalno obdobje, ki je trajalo med letoma 1928 in 1935. _NEWLINE_Na tej stopnji je prikazal veliko zmo\xc5\xbenost razumevanja in povzemanja sloga in vzorcev dela sodobnih literatov, kot so bili Paul Morand, Valery Larbaud, Philippe Soupault, J. J. Van Doren, Rafael Alberti in Gerardo Diego. Pri njegovih delih lahko zapazimo tudi dolo\xc4\x8deno obsedenost z zemljepisnimi posebnostmi (pesmi \xc2\xbbNorve\xc5\xa1ka\xc2\xab, \xc2\xbbCookova popotovanja\xc2\xab, \xc2\xbbNem\xc5\xa1ke sanje \xc5\xa1t.5\xc2\xab\xc2\xa0in nekak\xc5\xa1en mladostni\xc5\xa1ki feti\xc5\xa1 za tuje igralke.\n_START_SECTION_\nKasnej\xc5\xa1e obdobje\n_START_PARAGRAPH_\nPo letu 1935 (pa vse do njegove smrti) Pasosova poezija prevzame popolnoma svoj slog. S svojim izjemnim smislom za prispodobo in pesni\xc5\xa1kim jazom, ki koleba med ljubeznijo in humorjem, je Pasos ustvaril nekaj najbolj izvirnih ljubezenskih pesnitev, kar sta jih videli Ameriki (\xc2\xbbVelikanska pesem\xc2\xab, \xc2\xbbIzumitev novega poljuba\xc2\xab, \xc2\xbbZgradba tvojega telesa\xc2\xab, \xc2\xbbVelika pesem o mo\xc4\x8dni ljubezni\xc2\xab..) in vstopil v ustvarjalni svet domorodnih Nikaragvancev (\xc2\xbbSlepi Indijanci\xc2\xab, \xc2\xbbStari Indijanci\xc2\xab, \xc2\xbbJokanji\xc2\xab, \xc2\xbbIndijanec, ubit na tr\xc5\xbenici\xc2\xab..)._NEWLINE_Po objavi omenjenih pesmi je iz\xc5\xa1la \xc5\xa1e njegova mojstrovina: \xc2\xbbPesem vojne re\xc4\x8di\xc2\xab, ki (v nasprotju s T. S. Eliotovo  Pu\xc5\xa1\xc4\x8dobo) na veliko \xc5\xa1ir\xc5\xa1i na\xc4\x8din obdela (meta)fizi\xc4\x8dni polo\xc5\xbeaj \xc4\x8dloveka v 20. stoletju.\n_START_SECTION_\nPoklicna pot\n_START_PARAGRAPH_\n\xc2\xbbJoaquinillo\xc2\xab, kot ga je klical sodobnik, nikaragvanski pesnik Carlos Mart\xc3\xadnez Rivas, je bil \xc5\xa1irom dr\xc5\xbeave znan po svojih humoristi\xc4\x8dnih vlo\xc5\xbekih. Skupaj s Joaqu\xc3\xadnom Zavalo je za\xc4\x8del z izdajanjem\xc2\xa0\xc2\xbbOpere Bufe\xc2\xab, politi\xc4\x8dno-knji\xc5\xbeevnostno-humoristi\xc4\x8dne revije, ki je zavra\xc4\x8dala vrednote liberalnih in konzervativnih politi\xc4\x8dnih zdru\xc5\xbeenj. S pesnikom Manolom Cuadro, pesnikom in humoristom Ge Erre Enejem (Germ\xc3\xa1nom Rivasom Novoo), \xc5\xa1e enim humoristom Alejandrom Cuadro in karikaturistom Antoniom L\xc3\xb3pezom je prispeval k humoristi\xc4\x8dni reviji \xc2\xbbLos Lunes\xc2\xab, ki je zbadal diktatorski re\xc5\xbeim Somoze Garc\xc3\xade.\n_START_SECTION_\nSmrt\n_START_PARAGRAPH_\nV mednarodnem prostoru skorajda popolnoma neznan je umrl 20. januarja 1947 v Managui, glavnem mestu Nikaragve.'